Азбука птушак  
*Авяр’ян Дзеружынскі*

Вось вам азбука

I птушак,

Любых змалку

Весялушак.

### Арол

Арол

Адолеў

Буры сілу,

Ляцеў Асілак

Быстракрылы.

Акінуў позіркам

Прасторы,

Агледзеў

Лес наўкольны,

Горы.

I на гняздо,

На дуб высокі

Цар птушак

Прыляцеў Здалёку.

### Бусел

Бусел,

Буська,

Бацянок,

Белы-белы

Кафтанок.

Басаногі ён,

Без ботаў,

Ходзіць,

Бродзіць

Па балотах.

Жабкі

Бусліка

Баяцца:

У чарот

Бягуць хавацца.

### Варона

Вараняці

Птушку-матку

Кліча, кліча

ў сваю хатку.

Вечарэе,

Вецер зябкі,

Птах галодны,

Зябнуць лапкі.

А варона ўсё

Вароніць —

Дзіцяняці

Не пакорміць.

Вечарам,

Нарэшце,

Матка

Успомніла

Пра варанятка...

Накарміла,

Спаць паклала,

Калыханку

Варкавала.

### Гуска

— Дзе была ты,

Гуска?

— На балоце

Грузкім,

Там хадзіла я,

Гуляла,

Траўку

Гэткую шчыпала,

Нашую,

Гусіную,

3 мяккай

Сэрцавінаю.

### Драч

Горла

Драў

На лузе

Драч:

Драчанят няма,

Хоць плач...

Драчанятак

Драч чакаў,

Доўга-доўга

Іх гукаў.

Драчаняткі,

Як пачулі,

I прыбеглі

Да татулі.

### Елавік-крыжадзюб

Шышку крыжадзюб

Дзяўбаў,

Зерні

Елкі

Даставаў.

Зерні

Елавік

Дастаў

Сваёй моцнай

Дзюбкай,

Ежу

Дзеткам раздаваў:

— Ешце,

Крыжадзюбкі!..

### Журавель

Журавель,

Жураўка,

Жораў

Мае ціхі,

Добры нораў.

На балотах

Жураўліных

Ён збірае

Журавіны...

У трубу —

Жаленку —

Трубіць,

Танцаваць

Жураўка любіць.

Жураўліха

3 ім ласкава,

Скача

Жыва,

Скача

Жвава.

### Заранка

Яшчэ свеціць

Зорка,

Зараніца

Ранкам,

А пяе ўжо

Звонка

Ранняя

Заранка.

I чуваць

Выразна

Срэбны

Звон-званок,

Быццам

Звоняць

Нівы,

Травы,

Гай-лясок.

### Івалга

Ілі-цілі,

Ілі-цілі, —

Івалга

Пяе над рэчкай.

Лес шуміць

Лісцём вясновым

I ўкрывае

Ім гняздзечка.

### Каня

Каня

Канькае,

Кігіча:

— Кігі,

Кігі,—

Дожджык

Кліча,—

Кігі,

Кігі,—

Хоча піць...

Над азёрамі ляціць,

Ловіць

Кропелькі-дажджынкі,

Як празрыстыя расінкі.

I ўсё

Кружыць,

I ўсё

Кружыць,

Канькае,

Кігіча,

Тужыць.

### Ластаўка

Золак

Ледзь-ледзь

Дрэў вяршыні

Кранае,

Ластаўка —

Ласкаўка

Лугам

Лятае.

Ранкам

I днём

Напявае,

Шчабеча

I заціхае

Ў хацінцы

Пад вечар.

### Мухалоўка

Мухалоўка

Мух лавіла,

Мохам,

Мурагом

Хадзіла,

Трохі

Прытамілася,

Хвілю

Прыпынілася...

Села,

Пасядзела,

Хутка паляцела

У ціхі гай,

Дзе траўка,

Мяккая

Мураўка,

Многа-многа

Мушак

I сябровак-птушак.

### Нырок-свірок

На возеры

Нырок

Нырае,

Нічога ён

Не заўважае.

Наважыўся

На бераг плыць,

А тут як тут

Ліса бяжыць...

Нырок-свірок

Перапужаўся,

Нырнуў —

I ў хвалях ён

Схаваўся.

### Ох, прыгожы качар!

Агар,

Агар —

Тундровы птах,

Ох, і прыгожы

Качар ён!

Між купін,

Ля ракі ў кустах

Расце,

Гадуецца здавён.

Парушыць цішу

Звер —

Спалох,

Трывожны, часты

Сэрца ўдар,

Самотны крык:

— Ог, ог,

Ох, ох!.. —

У мох хаваецца Агар.

### Пугач

Пустальгу

Пугач

Пужаў,

Пускаў ёй

Пыл у вочы.

Ён

Птушцы

Толькі

Пагражаў,

Сам нішчыў

Мышак ноччу.

### Рабчык

Золак ззяў,

Было ранютка.

Рабчык бег

Па лесе хутка, —

Захварэла

Рабка —

Рабак-дзетак

Матка.

Рабчык

Дзятліка спаткаў,

Пра бяду сваю сказаў:

Доктар,

Рабцы

Рады дай.

Не бядуй,

Мой родны, знай,

Вазьмі лекі —

Ёсць якраз —

Рабка вылечыцца ўраз.

### Салоўка

Свішча

Салоўка

Майскаю ночкай,

Ранкам і днём

Спявае,

Слых

Салаўіхі

У веснім садочку

Песціць,

Суцешна ласкае.

### Турухтан

Турухтан — кулік

Такуе,

Як палянку

Аблюбуе,

Тут і ладзіць

Такавішча,

Ток —

Вясновае ігрышча.

Турухтан —

Туп, Туп, —

Тупоча,

Запрасіць

На танцы хоча

Прыгажуню

Турухтанку,

Што выходзіць

На палянку.

### Удод

Удод

Убор

Расквеціў свой

У колер белы,

У ружовы,

Угледзеў раз,

Упадабаў

На ўсё жыццё

Лясок сасновы.

Яго жытло тут,

У дупле,

Магутнай

Стогадовай хвоі,

Укрыцца можна

Заўсягды

I жыць паціху,

У спакоі.

### Фіфі́

— Фіфі,

Фіфі,

Фіфі, —

Ля рэчкі

Пеў птах

Бялява-шэры, —

Я ў весні час

Тут звіў гняздзечка,

Не трэба

Лепш кватэры.

### Хрустан

Хрустан —

Харошы

Сем’янін,

Жыць добра

Самцы-птушцы з ім.

Сам ён

Хатку

Хутка робіць

Сам ён

Хрустанят выводзіць.

### Цецярук

Цецярук

Цецярука

Цешыць

Сябра-дзівака:

— Я цябе

3 тваёй

Цяцерай

Запрашаю

На вячэру.

Вечар

Цёмны

Ноч прыводзіць,

Цецярук жа

Не прыходзіць,

Не заве

На вячэру

I ні сябра,

Ні цяцеру.

### Чомга

Чуйная

Чомга

Чула

Подых вясны,

3 выраю

Прыляцела

У край свой

Азёрны, лясны.

3 пругкіх

Чаротаў

Чомга

Домік-гняздо спляла,

Ён, нібы

Човен,

гайдаўся,

Возерам

Птушка плыла.

### Шыпун-лебедзь

Шыпун

Плыве,

Шыпун

Шыпіць,

Рака

Шырокая

Шуміць.

Плывуць

За лебедзем

Крылатым

Яго малыя

Шыпуняты.

### Эму

Эму — страус

Эх, вялізны,

Эх, і быстры,

Як алень,

Прабягае

Многа-многа

Кіламетраў

Кожны дзень.

Эму ведаюць

I дзеці —

Пісьманосец

Добры ён,

Эму

У вёсках афрыканскіх

Свой,

Любімы паштальён.

### Юрок

Юрок вясною

Гаманлівы,

Рухавы,

Спрытны і

Юрлівы.

— Юць,

Юць,

Юць,

Юць!.. —

Чуваць з сасонкі

Яго вясёлы

Голас звонкі.

### Ястраб

Сонечны дзень

Ясны-ясны,

Робіць кругі

У небе

Ястраб.

Яркае сонца

Палае,

Ястраб

Здабычы шукае…

Мерае

Неба абшары,

Кружыць,

Знікае пад хмары.